Diari Oficial de la Generalitat Valenciana


Sumari del DOGV 2966, del 08-04-1997 (1997/905052)

Resolució de 16 d'agost de 1996 de la Dirección General de Qualitat Ambiental, de la Conselleria de Medi Ambient, per la qual es formula declaració d'impacte ambiental.
------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/1996/08/16/(2)/dof/vci/html**

### Dades del document

Número de DOGV
:   2966

Data del DOGV
:   08-04-1997

Secció del DOGV
:   I. DISPOSICIONS GENERALS

Número del document
:   1997/905052


Data del document
:   16-08-1996

Organisme emissor


Tipus de document
:   Resolució

Descriptors 

:   * Elda
    * vigilància del medi ambient
    * impacte ambiental

Resolució de 16 d'agost de 1996 de la Direcció General de Qualitat Ambiental, de la Conselleria de Medi Ambient, per la qual es formula declaració d'impacte ambiental. Vist l'expedient 048/96-AIA, referent a l'explotació de la pedrera de gres calcària anomenada Llano de Bateig Dos, del terme municipal d'Elda (comarca del Vinalopó Mitjà), promogut per la mercantil Bateig Laboral, SA.  
Vist que l'estudi d'impacte ambiental, junt al Projecte de Restauració i el d'Explotació, va ser remés pel Servei Territorial d'Indústria i Energia d'Alacant en data 7 de febrer de 1966, sense que s'haguera sotmés l'expedient al tràmit d'informació pública.  
Vist que l'estudi d'impacte ambiental ha sigut sotmés a informació pública per aquesta Direcció General pel termini de 30 dies, mitjançant un anunci publicat en el Diari Oficial de la Generalitat Valenciana número 2.753, de data 22 de maig, sense que es presentaren al·legacions a l'expedient, segons consta en el certificat expedit pel cap del Servei d'Assumptes Generals d'aquesta Conselleria, de data 9 de juliol.  
Vist que, en data 27 de març, es va realitzar una fase de consultes, com a conseqüència de les quals es van rebre, en les dates que s'indiquen, les següents respostes:  
· Informe de la Direcció Territorial de Medi Ambient (12 d'abril de 1996) en què fa constar que el projecte sol·licitat afecta sòl no urbanitzable protegit d'interés paisatgístic, d'acord amb l'actual planejament urbanístic del terme municipal d'Elda, i que en el dit sòl, segons la norma urbanística, queden expressament prohibides les activitats extractives.  
· Informe de la Direcció General de Desenvolupament Forestal (18 d'abril de 1996), en el qual expressa que l'àrea on es pretén situar el projecte no forma part de les forests patrimonials de la Generalitat Valenciana ni s'inclouen en les relacions de forests d'utilitat pública o consorciats. No consta tampoc que hi haja formacions forestals d'especial interés, sense perjudici dels altres informes emesos. Per això considera que, si es duu a terme l'explotació minera, s'haurà de garantir la seua adequada restauració, per a la qual cosa aporta una sèrie de criteris i consideracions que cal prendre en compte.  
· Informe de l'Ajuntament d'Elda (27 de maig de 1996), en què comunica que amb la informació remesa, l'enginyer tècnic agrícola municipal no ha reconegut la ubicació exacta de l'explotació, per la qual cosa no ha emés una opinió tècnica sobre això.  
· Dos informes: arqueològic i etnològic, remesos per la Direcció General de Patrimoni Artístic (3 de juliol de 1996), en els quals es posa de manifest que l'estudi d'impacte ambiental no aborda l'impacte sobre el patrimoni històric, artístic i arqueològic i que a la zona hi ha una sèrie de jaciments catalogats que podrien veure's afectats per l'activitat, per la qual cosa proposa que es repare aquesta deficiència.  
· Nou informe, de la Inspecció Tècnica de Patrimoni Artístic, remés igualment per la Direcció General de Patrimoni Artístic (8 d'agost de 1996), en el qual informa desfavorablement el projecte perquè no aborda l'estudi tramitat l'afecció a aquesta variable ambiental.  
Vist que, en data 22 de juliol, es remet un nou escrit a l'Ajuntament d'Elda, perquè trasllade el certificat del resultat de la informació pública i informe urbanístic sobre l'actuació projectada, a la qual cosa respon aquest en data 6 d'agost comunicant que la pedrera projectada no s'adapta al Pla General d'Ordenació Urbana vigent, en afectar un àrea qualificada com a d'interés paisatgístic en la qual no s'admet expressament l'ús extractiu.  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5 de la Llei d'Impacte Ambiental i els concordants del seu reglament.  
Atés que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; la Llei 2/1989, de 3 de març, de la Generalitat Valenciana, i altres disposicions aplicables.  
Atés que l'article 5 de la Llei 2/1989 atribueix la competència a l'òrgan ambiental per a la declaració d'impacte ambiental dels projectes als quals s'aplique aquesta llei.  
Atés que el Reglament Orgànic i Funcional de la Conselleria de Medi Ambient, Text Refós aprovat per l'Ordre de 23 de juny de 1994, del conseller de Medi Ambient atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer  
Estimar no acceptable des del punt de vista ambiental del projecte d'explotació de la pedrera Llano de Bateig Dos, del terme municipal d'Elda, perquè no s'adequa al planejament urbanístic vigent i, per tant, perquè no resulta compatible la dita activitat amb els valors ambientals que són objecte de protecció paisatgística per l'esmentat instrument d'ordenació territorial.  
Segon  
Notificar a les interessades que contra aquesta resolució, pel fet de ser un acte de tràmit que no posa fi al procediment ni produeix indefensió, no es pot interposar cap recurs, sense perjudici que utilitzen els mitjans que en defensa del seu dret estimen pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 16 d'agost de 1996.- La directora general de Qualitat Ambiental: Gloria Arnandis Boix.


Còpia Permalink ELI